L-UE qed tieħu passi biex tiggarantixxi livell għoli ta' protezzjoni għall-informaturi f'firxa wiesgħa ta' setturi. Illum l-ambaxxaturi tal-istati membri għall-UE kkonfermaw il-qbil li ntlaħaq nhar it-Tnejn 11 ta' Marzu mill-presidenza Rumena u n-negozjaturi tal-Parlament rigward id-direttiva dwar il-protezzjoni tal-informaturi. Ir-regoli l-ġodda ser jeħtieġu l-ħolqien ta' kanali siguri għar-rappurtar kemm fi ħdan organizzazzjoni - privata jew pubblika - kif ukoll lill-awtoritajiet pubbliċi. Ser tagħti wkoll livell għoli ta' protezzjoni lill-informaturi mir-ritaljazzjoni, u tirrikjedi li l-awtoritajiet nazzjonali jgħarrfu b'mod adegwat liċ-ċittadini u jħarrġu lill-uffiċjali pubbliċi dwar kif għandhom jittrattaw l-iżvelar ta' informazzjoni protetta. L-informaturi huma importanti għal sistema demokratika li taħdem tajjeb u li tkun imsejsa fuq l-istat tad-dritt. Huwa għalhekk li neħtieġu li nipprovdulhom livell għoli ta' protezzjoni fl-Unjoni kollha. M'għandniex nistennew li persuna tirriskja r-reputazzjoni jew l-impjieg tagħha talli esponiet imġiba illegali. Tudorel Toader, Ministru għall-Ġustizzja tar-Rumanija Elementi ewlenin tal-kompromess L-elementi ewlenin tal-kompromess jinkludu: Sistema ta' rappurtar: l-informaturi ser jitħeġġu ferm biex l-ewwel jużaw il-mezzi interni tal-organizzazzjoni tagħhom qabel ma jirreferu għal dawk esterni stabbiliti mill-awtoritajiet pubbliċi. Dan ser jikkontribwixxi għall-iżvilupp ta' kultura korporattiva b'saħħitha fil-kumpaniji b'aktar minn 50 impjegat jew muniċipalitajiet b'aktar minn 10 000 abitant, fejn ser ikun hemm l-obbligu li jinħolqu mezzi ta' rappurtar effettivi u effiċjenti. Fi kwalunkwe każ, l-informaturi mhux ser jitilfu l-protezzjoni tagħhom fil-każ li jiddeċiedu li jduru direttament għall-mezzi esterni; Persuni protetti bir-regoli l-ġodda: inżammet il-pożizzjoni tal-Kunsill. Il-persuni protetti jinkludu għadd kbir ta' profili li jistgħu jiksbu informazzjoni dwar ksur f'kuntest relatat max-xogħol, eż. ħaddiema, inkluż taċ-ċivil fil-livell nazzjonali/lokali, voluntiera u apprendisti, membri mhux eżekuttivi, azzjonisti, eċċ. Kamp ta' applikazzjoni : il-kompromess jipprevedi kamp ta' applikazzjoni wiesa' skont il-pożizzjoni tal-Kunsill. Huwa jkopri oqsma bħall-akkwist pubbliku, is-servizzi finanzjarji, il-prevenzjoni tal-ħasil tal-flus, is-saħħa pubblika, eċċ. Għaċ-ċertezza legali, fl-anness tad-direttiva hemm inkluża lista tal-istrumenti leġislattivi kollha tal-UE li huma koperti. L-istati membri jistgħu jmorru lil hinn minn din il-lista meta jimplimentaw ir-regoli l-ġodda. Appoġġ u miżuri ta' protezzjoni għall-informaturi: Iż-żewġ istituzzjonijiet qablu dwar lista ta' dak li jista' jitqies bħala forma ta' ritaljazzjoni li jkopri wkoll, kif mitlub mill-Kunsill, tentattivi jew theddidiet ta' ritaljazzjoni. It-test maqbul jinkludi miżuri ta' protezzjoni importanti bħall-eżenzjoni mir-responsabbiltà għall-ksur ta' restrizzjonijiet dwar l-iżvelar ta' informazzjoni imposti minn kuntratt jew minn liġi. Id-direttiva ser tinkludi wkoll lista tal-miżuri ta' appoġġ kollha li ser jidħlu fis-seħħ għall-informaturi. Obbligazzjonijiet ta' feedback għall-awtoritajiet u l-kumpaniji : iż-żmien għall-feedback jibqa' kif inhu fil-pożizzjoni tal-Kunsill, jiġifieri obbligu li jirrispondu għar-rapporti tal-informaturi u jagħtu segwitu għalihom fi żmien 3 xhur (bil-possibbiltà ta' estensjoni sa 6 xhur għal kanali esterni f'każijiet debitament iġġustifikati); Żvelar pubbliku: il-pożizzjoni tal-Kunsill tinżamm mal-artikolu li jistabbilixxi l-kondizzjonijiet li għandhom jiġu sodisfatti sabiex persuna tiġi protetta mir-regoli l-ġodda fil-każ li hija tiżvela informazzjoni pubblikament; Il-passi li jmiss Ladarba l-Parlament ikun ikkonferma l-qbil, it-test ser jiġi analizzat mill-ġuristi lingwisti qabel l-adozzjoni formali kemm mill-Parlament kif ukoll mill-Kunsill. Ladarba jiġi adottat u ppubblikat fil-ġurnal uffiċjali, l-istati membri ser ikollhom ser ikollhom sentejn biex jimplimentaw ir-regoli l-ġodda fis-sistema legali nazzjonali tagħhom. Il-protezzjoni tal-informaturi hija attwalment koperta b'mod frammentat. Bħalissa, 10 pajjiżi tal-UE biss għandhom liġi komprensiva li tipproteġi lill-informaturi. Fil-livell tal-UE, hemm biss leġislazzjoni settorjali ħafna (l-aktar fl-oqsma tas-servizzi finanzjarji) li tinkludi miżuri għall-protezzjoni tal-informaturi. Studju tal-2017 imwettaq għall-Kummissjoni stima li n-nuqqas ta' benefiċċji potenzjali minħabba nuqqas ta' protezzjoni tal-informaturi, fl-akkwist pubbliku biss, huwa madwar €5.8 sa €9.6 biljun kull sena għall-UE inġenerali. Pożizzjoni tal-Parlament Ewropew dwar id-direttiva dwar l-informaturi Din ir-riżorsa bħalissa hi disponibbli biss bil-lingwa jew il-lingwi li ġejjin: